Том Круз
Том Круз (), с рождено име Томас Круз Мейпотър IV, е американски актьор и продуцент.

Биография

Ранни години 
Роден е в Сиракюз, САЩ през 1962 г. Том Круз има три сестри и през детските му години неговото семейство често пътува. Още преди да навърши 15 той сменя повече от 10 училища в САЩ и Канада. Когато е на 14 години семейството му се заселва за постоянно в Ню Джърси.

През гимназиалните си години Том постъпва в семинария с идеята да учи за свещеник, но влечението му към актьорската професия го кара да изостави това начинание. След като завършва гимназия, той се премества в Ню Йорк, за да работи като актьор.

Кариера 
Първата си роля в киното Том Круз получава през 1981 г., където играе периферен персонаж. Играта му във филма е харесана от публиката. През следващите години Том Круз получава роли в няколко големи филма – „Топ Гън“ (1986), „Цветът на парите“ (1986), „Рейнман“ (1988), „Роден на четвърти юли“ (1989) и други. След тези свои изяви Круз се превръща в един от известните на публиката актьори, което му помага да получи роли във филми като „Интервю с вампир“ (1994) и „Мисията невъзможна“ (1996), които му носят голям успех.

През 1996 г. Том Круз участва във филма „Джери Магуайър“, за който е номиниран за награда Оскар в категорията най-добър актьор. С филмите, в които участва през 90-те години, Том поставя рекорд като става първият актьор в света, участвал последователно в пет филма с приходи над 100 милиона долара – „Доблестни мъже“ (1992), „Фирмата“ (1993), „Интервю с вампир“ (1994), „Мисията невъзможна“ (1996) и „Джери Магуайър“ (1996).

Том Круз е обявен от списание Форбс за най-влиятелната фигура в шоубизнеса за 2005 г.

Личен живот 
От католическата вяра се отказа публично през 1990 г. и приема сциентологията (Църква на Сциентологията), към която принадлежи и първата му съпруга Мими Роджърс. Техният брак е сключен през 1987 г., а през 1990 г. е разтрогнат.

От 1990 г. до 2001 г. Том Круз е женен за Никол Кидман, с която се запознават на снимачната площадка на филма „Дни на грохот“. Впоследствие съпрузите осиновяват две деца – Изабела Джейн и Антъни Конър. Том Круз подава молба за развод с Никол Кидман три дни преди 10-годишнината от брака им. Съгласно американското законодателство, след навършване на 10 години от брака, при развод бившият съпруг се задължава да изплаща доживотна издръжка на съпругата. В този момент Кидман е бременна в третия месец и малко по-късно пометва.

След втория си развод актьорът има тригодишна връзка с друга актриса – Пенелопе Крус, с която се разделят през 2004 г.

През 2005 г. се запознава с друга своя колежка – Кейти Холмс. Младата актриса е известна най-вече от сериала „Кръгът на Доусън“ и филмите „Момчета-чудо“ и „Партито на Ейприл“. На 17 юни 2005 г. 44-годишният актьор прави предложение за брак на 27-годишната Кейти на върха на Айфеловата кула в Париж. На 18 април 2006 г. се ражда първото и за двамата актьори дете, което те кръщават Сури.

Филмография

Награди и номинации

Източници

Външни препратки 

 
 
 
 

Американски актьори и актриси
Американски филмови продуценти
Носители на награда „Сатурн“
Носители на Златен глобус
Носители на Златен глобус за най-добър поддържащ актьор
Американски сциентолози
Американци от ирландски произход
Родени в Сиракюз